Hasans Nasralla

Hasans Abdelkarīms Nasralla (arābu: حسن عبد الكريم نصر الله, dzimis 1960. gada 31. augustā, miris 2024. gada 27. septembrī Beirūtā) bija Libānas šiītu garīdznieks un politiķis, Hezbollah politiskais līderis (1992—2024). Nasralla bija viena no ietekmīgākajām figūrām Tuvo Austrumu politikā, kur viņa vadībā Hezbollah kļuva par spēcīgu politisko un militāro spēku Libānā un reģionā. Dzīvesgājums Dzimis 1960. gadā Beirūtas šiītu tirgotāja ģimenē. Libānas pilsoņu kara (1975—1990) laikā pievienojās Hezbollah. 1992. gada februārī Hezbollah Centrālā komiteja (majlis ash-shura) ievēlēja Nasrallu par partijas ģenerālsekretāru Izraēlas nogalinātā Abasa al Musavi vietā. Viņš vadīja partizānu karu Libānas dienvidos līdz 2000. gadam, kad Izraēla pieņēma lēmumu izvest karaspēku no Libānas. Izraēlas—Hamās kara laikā 2024. gada 27. septembrī Nasrallu nogalināja Izraēlas mērķēta gaisa trieciena rezultātā Beirūtas dienvidu daļā. Atsauces Ārējās saites Vikikrātuvē par šo tēmu ir pieejami multivides faili. Skatīt: Hasans Nasralla. Encyclopædia Britannica raksts (angliski) Brockhaus Enzyklopädie raksts (vāciski) Enciklopēdijas Krugosvet raksts (krieviski)